SET บวกเกือบ 10 จุด รับมาตรการกระตุ้นเศรษฐกิจ
SET พุ่งเกือบ 10 จุด ณ เวลา 10.28 น.อยู่ที่ 1,388.85 จุด ปรับตัวขึ้น 9.53 จุด หรือ 0.69% มูลค่าซื้อขาย 10,210.19 ล้านบาท ขานรับมาตรการกระตุ้นเศรษฐกิจทั้งใน-ตปท.
9 ก.ย. 2558

ผู้สื่อข่าวรายงานว่า ดัชนี SET ณ เวลา 10.28 น.อยู่ที่ 1,388.85 จุด ปรับตัวขึ้น 9.53 จุด หรือ 0.69% มูลค่าซื้อขาย 10,210.19 ล้านบาท
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย) (MBKET) เปิดเผยว่า ตลาดหุ้นไทยเปิดเทรดเช้านี้ปรับตัวขึ้นกว่า 10 จุด เป็นไปตามตลาดหุ้นอื่นในภูมิภาคเอเชียที่ต่างปรับตัวขึ้นกันทั่วหน้า โดยเป็นผลจากที่ทางจีนมีมาตรการกระตุ้นเศรษฐกิจออกมาเพิ่มเติมจากที่สภาปฏิรูปได้อนุมัติการลงทุนโครงสร้างพื้นฐาน และทางจีนก็ยังมีการพัฒนาตลาดทุน โดยให้ความโปร่งใสบริษัทจดทะเบียนมากเพิ่มขึ้น และจะให้มีการเพิ่มมาร์เก็ตแคปด้วย
นอกจากนี้ ตลาดบ้านเราก็ยังมีมาตรการกระตุ้นเศรษฐกิจในประเทศช่วยหนุน ดังนั้น จึงมองหุ้น Domestic Plays น่าสนใจ เพราะจะได้รับประโยชน์โดยตรง ไม่ว่าจะเป็นหุ้นในกลุ่มแบงก์, กลุ่มรับเหมาฯ เป็นต้น อีกทั้งมองว่าต่อไปก็คงจะมีการผลักดันโครงการขนาดใหญ่ต่อไปด้วย พร้อมให้แนวรับ 1,380 จุด ส่วนแนวต้าน 1,395 จุด   